በድገትና ትራንስፎርሜሽን በስኳር ልማት የተያዘው ዕቅድ በተገቢው መልክ እየተፈጸመ ነው
አዲስ አበባ ፤ ሐምሌ 18/2005 (ዋኢማ) – በአምስት ዓመቱ መርሃ ግብር በስኳር ልማት ተይዞ የነበረው ዕቅድ በተገቢው መልክ እየተፈጸመ መሆኑን የኢትዮጵያ ስኳር ኮርፖሬሽን አስታወቀ።የኮርፖሬሽኑ ዋና ዳይሬክተር አቶ አባይ ፀሃዬ ለዋልታ እንደገለፁት በዕቅዱ 7 አዳዲስና 3 የማስፋፊያ አዳዲስ ፋብሪካዎችን ለመገንባት እቅድ ተይዞ የነበረ ሲሆን ሁለቱ የማስፋፊያ ፋብሪካዎች ተጠናቀዋል፤ ቀሪው ደግሞ በቀጣይ ዓመት ታህሳስ ወር ይጠናቀቃል።በዕድገትና ትራንስፎርሜሽን ዕቅዱ የመጀመሪያ አመት በስራው አዲስነት የተነሳ የዝግጅት ጊዜ እንደነበር የገለጹት አቶ አባይ የፋብሪካዎቹ ዲዛይኖች ፤መሰረተ ልማት ፤ የሰው ሃይል ዝግጅት ፤ የኮንትራክተሮች ፍለጋና ስምምነት ስራዎች የተከናወኑባቸው እንደነበሩ አስታውሰዋል።ዋና ዳይሬክተሩ አያይዘውም ስራው በከፊል የተጀመረው በ2004 ዓ ም እንደነበርም ጠቁመዋል።በጣና በለስ ለሚገነቡ ሁለት ፋብሪካዎች የ50 ሺ ሄክታር የሸንኮራ አገዳ እርሻ ልማት የመስኖ መጥለፊያ ግንባታ የ31 ኪሎ ሜትር ቦይ ስራ መጠናቀቁን ገልጸው የመስኖ ውሃ መርጫ መሳሪያም ተገዝቶ ቱቦዎቹን መቅበር ተጀምሯልም ብለዋል።በኦሞ  ኩራዝም የ24 ኪሎ ሜትር ቦይ ስራ መጠናቀቁን ጠቁመው ጊዜያዊ የኦሞ ወንዝ መጥለፊያ ስራም ተሰርቷል ብለዋል።በወልቃይትና በጣና በለስ ተነሺዎች በተገቢው መንገድ እንዲሰፍሩ መደረጉን የገለጹት ዋና ዳይሬክተሩ ፤ አስፈላጊውን የትምህርት ፤ ጤና ፤ ስልጠና  እና  ውሃ የሚያገኙበት ማህበራዊ አገልግሎት መስጫ ተቋማት ግንባታም ተጠናቋል ብለዋል።በኩራዝ አንድ ፤ከሰም አንድ እና በጣና በለስ ሁለት በድምሩ አራት አዳዲስ ፋብሪካዎች ግንባታ ከ40 እስከ 50 በመቶ መድረሱን አቶ አባይ አስረድተዋል።በጥቅምት ወር ሁለቱ ፤ በታህሳስ ደግሞ አንዱ የማስፋፊያ ፋብሪካዎች ወደ ስራ እንደሚገቡ የገለጹት አቶ አባይ ሶስቱ ፋብሪካዎች በተሟላ መልክ ማምረት ሲጀምሩ የአገር ውስጥ ፍላጎት በአገር ምርት ይሸፈናል ብለዋል።መንግስት የስኳር እጥረትን ለማቃለል በየዓመቱ ከ2 ሚሊየን ኩንታል በላይ በውጭ ምንዛሪ እየገዛ የሚያስገባ ሲሆን በማስፋፊያ ፕሮግራሙ የተሰሩ ሶስት ትላልቅ ፋብሪካዎች ወደ ስራ ሲገቡ ይህንን ወጪ ማዳን እንደሚቻል ጠቁመዋል።የስኳር ልማት ፕሮጀክቶቹ በአብዛኛው በአገር ውስጥ አቅም የሚሰሩ በመሆኑ አገር በቀል ኮንትራክተሮች የበለጠ የሚጠቀሙበትና አቅማቸውን መገንባት የሚችሉበት ሁኔታ መፍጠር ተችሏልም ነው ያሉት።አቶ አባይ አያይዘውም ሰፈራ ከአካባቢው ህዝብና አስተዳደሮች ጋር በመመካከርና በመተማመን የሚሰራ በመሆኑ ውጤቱ ያማረ እየሆነ ነው ካሉ በኋላ በዚህ ረገድ ህዝብ ያለ ፍላጎቱ ተፈናቅሏል እያሉ መሰረተ ቢስ ወሬ የሚረጩ ግለሰቦች ወይም ቡድኖች ከግል ጥቅማቸው ተነስተው መሆኑን ጠቁመዋል።የስኳር ልማት ፕሮጀክቶቹ እየተካሄዱ ያሉት ወደ ኋላ ቀርተው በነበሩ አከባቢዎች በመሆኑ የፋብሪካዎቹ መገንባት በአካባቢዎቹ ማህበራዊ ተቋማት እንዲሟሉና ከተሞች እንዲቆረቆሩ ምክንያት ሆነዋል ፤ የህዝቡም አኗኗር እየተሻሻለ መጥቷል ብለዋል።